Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
05/10/07
Zonte 02 07 freebatasuna
Paîs Basc: impresonade la dirigjence di Batasuna
Vie pe gnot dai 4 di Otubar la polizie spagnole e è arestât la dirigjence dal moviment indipendentist basc Batasuna intune operazion che si è davuelte tra Olaberria e Segura (che e je stade dal dut isolade intant de azion di polizie). Lis personis impresonadis a son: Rufi Etxeberria, Joseba Permach, Mikel Zubimendi, Imanol Iparragirre, Xabier Albisu, Egoitz Apaolaza, Iban Berasategi, Angel Elkano, Juan Joxe Petrikorena, Marisa Alejandro, Aner Petralanda, Ana Lizarralde, Joana Regueiro, Ibon Arbulu, Patxi Urrutia, Jon Garai, Juan Cruz Aldasoro, Arantxa Santesteban, Asier Arraiz, Maite Diaz de Heredia, Maite Fernandez de la Bastida, Haizpea Abrisketa, e Jean-Claude Agerre. Chest impresonament massîf si zonte ai arescj di diviers rapresentants di prin plan dal moviment de çampe indipendentiste basche che si vevin vût ta chescj mês, a tacâ di chel dal puartevôs di Batasuna, Arnaldo Otegi, par rivâ a chei metûts in vore tes ultimis zornadis come tal câs di Joseba Alvarez (membri dal diretîf di Batasuna), Oihana Agirre (une des dirigjentis de organizazion Askatasuna), e Asier Tapia (un dai referents dal setôr zovanîl dal moviment indipendentist basc). L’unic dirigjent di Batasuna che nol è stât arestât intant de operazion di polizie al è Pernardo Barrena, che si cjatave a Iruñea / Pamplona par altris impegns politics. Simpri te serade dai 4, lis fuarcis di polizie a àn blocât ancje l’acès ae sede di Donostia dal partît indipendentist EHAK par une percuisizion. Daûr de operazion al è un ordin dal judiç Baltasar Garzón, ma za tes zornadis stadis la stampe spagnole e veve riferît la intenzion dal guvier di Madrid di inviâ une gnove azion repressive cuintri dal moviment de çampe indipendentiste basche. Come a dî che il mandant vêr par chescj arescj al è rivât dret dal guvier spagnûl vuidât dal prin ministri socialist José Luis Rodríguez Zapatero.
Cheste – e je la vôs compate che si jeve de çampe nazionalitarie basche – e je une declarazion di vuere al progjet indipendentist. Pal segretari gjenerâl dal sindacât nazionalitari LAB, Rafa Díez, si trate di operazions judiziariis dal dut arbitrariis che il lôr fin unic al è chel di criminalizâ e perseguitâ l’indipendentisim basc. Il sindacât al à clamât dongje par joibe che e ven une zornade di proteste. La presidente di Eusko Alkartasuna, Begoña Errazti, e à condanât cun fuarce cheste operazion che – e à zontât – e puarte indenant la stesse politiche di criminalizazion des ideis puartade indenant sot dal guvier Aznar. Il moviment nazionalitari Aralar al à fevelât di barbarie politiche e judiziarie, al à domandât la liberazion di ducj i arestâts e al à dite che une democrazie vere no criminalize lis ideis. Une condane dai arescj e je rivade ancje dal assessôr pe justizie de Comunitât Autonome Basche, Joseba Azkarraga, che al à fevelât ancje di operazion cun finalitât eletoralistiche. Un judizi negatîf su la operazion al è stât dât ancje dai dirigjents di Ezker Batua (la sezion basche di Izquierda Unida). Plui clipe la prime reazion dai rapresentants dal PNV.
Par denunciâ cheste operazion e par domandâ la liberazion dai arestâts si à inviade daurman ancje une campagne su internet inviade dal blog www.free-batasuna.blogspot.com . Il manifest de iniziative al è curt e sempliç:
“Denant dal arest di une vincjine di rapresentants de çampe indipendentiste basche, o vin inviât une campagne di denuncie. Se tu sês dacuardi cul manifest, dati dongje ancje tu. Baste meti un post tal to blog, tai messaçs istantaniis, te pueste eletroniche, su Myspace, su Fotolog, o v.i. cu la peraule freebatasuna.
Manifest: Par une soluzion democratiche, lis peraulis a son di masse: freebatasuna .”
(Font: Gara, 05/10/07)
04/10/07
Zonte 01 07 (04/10/07) - 07
Paîs Basc: indenant la repression cuintri dal moviment nazionalitari
Tal daspomisdì di martars ai 2 di Otubar lis fuarcis di polizie spagnolis a àn arestât a Donostia Joseba Alvarez (mahaikide, o sei membri dal diretîf di Batasuna, e responsabil dal partît pai rapuarts cul forest) e Oihana Agirre (une des referentis principâls de organizazion Askatasuna che si bat pai dirits dai presonîrs politics bascs). Il lôr arest al è rivât su mandât dal judiç Baltasar Garzón cu la acuse di “reiterazion di ativitât criminâl” par vie che a vevin partecipât, adun cun centenârs di altris personis, ae manifestazion che si veve davuelte ai 9 di Setembar stâts a Donostia par domandâ il rispiet dai dirits dai presonîrs politics bascs. Intant de manifestazion, che e jere stade dispierdude de polizie cun cjariis che a vevin causâts disinis di ferîts, al jere za stât arestât un altri rapresentant dal moviment indipendentist basc, Juan Mari Olano. Simpri ai 2 di Otubar, la polizie francese e à arestât in Iparralde (Paîs Basc setentrionâl), su mandât des autoritâts judiziaris spagnolis, Asier Tapia, un dai referents dai moviments zovanîi che si batin pe indipendence dal Paîs Basc. Joseba Permach, un dai pôcs dirigjents di Batasuna, inmò in libertât al à declarât che il guvier spagnûl, acusât di jessi daûr di chescj arescj, al fale se al pense di fermâ cu la repression la ativitât de çampe indipendentiste basche. Il PSOE e il prin ministri spagnûl, José Luis Rodríguez Zapatero, – al à zontât Permach – a san rispuindi ae domande di autodeterminazion che e rive dal Paîs Basc dome cu la cubie “Costituzion (tal sens che no si acete di discuti nissune opzion no scrite su la Costituzion spagnole) e repression”. L’arest di Joseba Alvarez al è stâts compagnât di incidents violents tra la polizie e i abitants dal cuartîr vieri di Donostia che a cirivin di impedî l’arest dal mahaikide di Batasuna.
Intant e je daûr a rivâ a 10 mil adesions l'apel in rêt cuintri dal impresonament dal puartevôs di Batasuna Arnaldo Otegi. Par aderî si pues lâ sul sît: www.arnaldoaskatu.org .
(Font: Gara, 02-03/10/07)
Zonte 01 07 (04/10/07) - 06
Paîs Catalans: un servizi pe telefonie mobile par catalan
Il Guvier catalan al à metût sù un sît internet par ducj i utents che a doprin o a àn chê di doprâ celulârs indotâts di programs in lenghe catalane. Sul sît, che si lu cjate ae direzion www.elteumobil.cat , si pues cjatâ la liste dai modei e des marcjis di telefonins che a ufrissin i lôr servizis par catalan. Cun di plui, tal sît a son disponibii ancje un pôcs di fonts, sunariis e zûcs leâts ae lenghe e ae culture dai Paîs Catalans. Dut câs, chest ultin servizi, in forme inmò plui slargjade, si lu cjatave za di timp sul sît www.smscatala.cat .
(Font: Galiza Hoxe, 03/10/07)
Zonte 01 07 (04/10/07) - 05
Paîs Basc: domande par uficializâ l’euskara tal Parlament european
Al à scugnût inventâsi un probleme tecnic, l’eurodeputât basc Mikel Irujo (Eusko Alkartasuna), par rivâ a fâ un intervent curt inte sô lenghe, l’euskara, intant de sentade dal Parlament european dai 26 di Setembar. Cun di fat, viodût che la lenghe basche no je tra chês uficiâls dal Parlament european, al riscjave che i fos gjavade la peraule. Tal so intervent Irujo al à domandât che l’euskara al sedi ricognossût tant che lenghe uficiâl in Navare, in Iparralde (Paîs Basc francês) e intal Parlament european. La Union – al à dite l’eurodeputât basc – e interven par difindi i dirits umans ator pal mont, ma po no difint i dirits linguistics dai siei citadins, come minim si trate di un compuartament contraditori.
(Font: Gara, 27/09/07)
Zonte 01 07 (04/10/07) - 04
Ladinie dolomitane: e je nassude “Gana”, la vôs des ladinis
Si insiore il panorame de informazion in lenghe ladine. Cun di fat, cun Setembar al è jessût il prin numar di “Gana. La Usc dles Ladines” riviste ladine al feminin, nassude di une cueste dal sfuei storic de comunitât ladine dolomitane “La Usc di Ladins”. La riviste – come che si pues lei tal prin editoriâl – “e je stade metude adun massime pes feminis, cun argoments che i plasin e i interessin aes feminis frontâts dal lôr pont di viste”. Il comitât di redazion, di fat, al è dut al feminin e al è formât di Olimpia Rasom, Ingrid Runggaldier, Wilma Runggaldier, Magdalena Gasser e Lucia Gross. Si trate di une riviste patinade, curade dal pont di viste grafic e siore di fotos. Tal prin numar, dongje des rubrichis che a compagnaran i letôrs (viodût che nol è dite che a leile a vedin di jessi dome lis feminis) ancje tai numars a vignî, si cjate un dossier dedicât aes feminis e al lavôr.
Al è ancje di dî che, chest Astât, “La Usc di Ladins” e à rignuvît la sô presince su la rêt. Ta cheste maniere ancje chei che no cjapin a cjase lôr il setemanâl ladin a àn a disposizion une version informatiche dal gjornâl avonde siore.
Il sît si lu cjate ae direzion: www.lauscdiladins.com .
(Font: La Usc di Ladins, 22/09/07)
Zonte 01 07 (04/10/07) - 03
Galizie: il galizian al cres intes gnovis tecnologjiis
Dome inte dade che e va dai 10 di Mai ai 15 di Jugn di chest an a son passe 42 mil i galizians che a àn discjariât la version di OpenOffice in lenghe galiziane. Par capî miôr l’impat che dut chest al à, si pues pensâ che se dutis chestis personis invezit di discjariâ chest software libar a vessin comprât Microsoft Office (che in Galizie al ven vendût te sô version di base sù par jù a 200 euros), la multinazionâl americane e varès vuadagnât passe 8 milions di euros in pôc plui di un mês! Dut câs, intal stes periodi, a son stadis dome 3.040 lis personis che a àn discjariât la version par galizian di Mozilla Firefox. Une reson, dade de riviste informatiche che e à publicât i dâts, par spiegâ cheste diference di cifris e podarès jessi leade al fat che, in realtât, il program nol è za biel che pront par galizian, ma daspò di vêlu discjariât intune altre lenghe si à di meti sù un altri pacut informatic che al fasi la sô traduzion par galizian.
L’assessorât pe industrie dal Guvier galizian al à dât la incarghe ae Associazion Galiziane dai Inzegnîrs des Telecomunicazions (AETG) di meti adun il prin Dizionari enciclopedic galizian des tecnologjiis de informazion. La opare, che e à vût un finanziament di passe 167 mil euros, e sarà metude adun cul jutori de “Real Academia Galega” e de Universitât di Vigo. Par rivâ insom cu la vore la AETG e à trê agns di timp. Il Dizionari – al à spiegât il Guvier galizian – al è une vore impuartant sei pes impresis, sei pai students e pai professôrs che, ta cheste maniere, a varan sot man un imprest che ur permeti di doprâ ad in plen la lôr lenghe intal cjamp de informazion e des gnovis tecnologjiis. In rêt, invezit, al è za disponibil un prin dizionari informatic par galizian, par spagnûl e, in forme video, ancje pal lengaç dai segns (che si pues viodilu achì).
L’assessorât pe culture e pal sport dal Guvier galizian al à invezit decidût di sburtâ a nivel internazionâl la produzion leterarie de Galizie. Par fâlu e à sielzût dôs stradis: chê de partecipazion simpri plui fuarte tes fieris internazionâls dal libri e chê di internet. Par chel che al rivuarde la prime strade, l’assessorât al à za proviodût a sostignî la presince dai prodots editoriâi galizians intes fieris dal libri dal Uruguay (Setembar), di Barcelone (Otubar), di Frankfurt (Otubar), di Guadalajara (Novembar), da La Habana (Fevrâr), di Bologne (Març – Avrîl), di Buenos Aires (Avrîl – Mai), di Londre e di Rio de Janeiro. In curt e sarà po disponibile in rêt, ae direzion www.readgalicia.com , une selezion di cuasi 200 oparis de leterature galiziane contemporanie. Sul sît a saran ducj i riferiments par contatâ lis cjasis editoris interessadis e si cjataran ancje tocs des oparis cuntune traduzion par inglês.
(Font: Galiza Hoxe, 28/08/07-01/10/07)
Zonte 01 07 (04/10/07) - 02
Gales: fonts europeans par une rêt des minorancis
L’Ufici pe lenghe galese (Bwrdd yr Iaith Gymraeg – Welsh Language Board) al à otignût un finanziament di mieç milion di euros de Comission europeane par meti in rêt e infuartî i rapuarts tra lis lenghis minoritariis de Europe. Il progjet – che al à non “Network to Promote Linguistic Diversity (Rêt par promovi la diviersitât linguistiche) – al è l’unic dedicât aes lenghis minoritariis a vê cjapât bêçs inte suaze dal Program european pal aprendiment continuatîf 2007 – 2013. Ae iniziative, dongje dal Ufici pe lenghe galese, a cjapin part 18 organizazions impegnadis inte promozion des lenghis che a partegnin a di une disine di nazionalitâts minorizadis o di minorancis nazionâls europeanis (bretons, catalans, estons, finlandês, galês, irlandês, ocitans, ongjarês, slovens e svedês). Pal president dal Ufici pe lenghe galese, Meirion Prys Jones, il progjet al darà a guviers locâi e organizazions une struture internazionâl di riferiment par scambiâsi informazions e bogns esemplis di politiche linguistiche.
(Font: Welsh Language Board, 17/09/07)
Zonte 01 07 (04/10/07) - 01
Slovens dal stât talian: il Novi Matajur al è in rêt
Il Novi Matajur, setemanâl di riferiment dai slovens de provincie di Udin, si pues cjatâlu cumò ancje in rêt ae direzion www.novimatajur.it . Ogni setemane si puedin lei lis gnovis plui impuartantis publicadis dal gjornâl, ma ancje la prime pagjine in formât Pdf, un calendari dai apontaments principâi che a interessin la comunitât slovene e altris servizis ancjemò.
(Font: Novi Matajur, 06/09/07)
21/08/07
Pontade 15 07 (21/08/2007) - 8
Paîs Basc: Sanz al torne ae presidence de Navare
Come che si veve bielzà anticipât, i socialiscj i àn splanade la strade pal guvier de Navare ae diestre spagnoliste. Cun di fat, ae seconde votazion, Miguel Sanz al è stât elet di gnûf president de Navare cui 24 vôts de UPN e de CDN. Dut câs, la sô elezion e je stade pussibile dome in gracie des 11 schedis blancjis e dal vôt di astension rivâts dai 12 parlamentârs socialiscj. Cuintri de rielezion dal candidât de diestre a vevin votât invezit i moviments nazionaliscj bascs rapresentâts de coalizion Nafarroa Bai (12 deputâts) e la çampe radicâl (IUN, cui siei 2 parlamentârs). I socialiscj de Navare (PSN) a àn duncje ubidît ai ordins rivâts de direzion centrâl dal Partît Socialist Spagnûl (PSOE). Cheste situazion, dut câs, e riscje di puartâ ae roture il PSN. Za diviers membris dal diretîf a àn presentât lis lôr dimissions – tant che Irene Lapuerta, Mariano Cerezo, Lourdes Montero, Teresa Iradiel e María Luisa Osta – e si fevele aromai de nassite di un gnûf partît progressist de Navare che nol vegni a compromès cu la diestre spagnoliste.
Dal moment che il gnûf esecutîf si cjate a guviernâ cence vê la poie de maiorance dal Parlament de Navare, al à fat viodi di jessi disponibil a colaborâ ancje cun altris fuarcis politichis e a sbassâ il nivel di scuintri su ciertis cuestions, come chê de lenghe basche. Cun di fat, il gnûf ministri pe educazion, Carlos Pérez-Nievas (de CDN), al à za declarât la sô intenzion di meti sù un Istitût pe politiche linguistiche a pro dal euskara e di normalizâ la situazion dal model scolastic D, ven a dî là che l’insegnament al ven fat in lenghe basche.
(Font: Gara, iparralde.eu, 11-18/08/07)
Pontade 15 07 (21/08/2007) - 7
Scozie: il plan dal SNP pe indipendence
Il prin ministri scozês Alex Salmond al à presentât al public il document metût adun dal so partît – il Scottish National Party – tant che fonde pe discussion sul avignî istituzionâl de Scozie. Si trate di un test che al à par titul “Choosing Scotland’s Future” e che al fronte lis stradis principâls pal cambiament costituzionâl dal paîs cui diviers pro e cuintri di ogni propueste. A son trê lis alternativis plui significativis, ven a dî une incressite minime dai podês devolûts, une riforme radicâl dal implant de devoluzion cuntun aument grues dai podês dal Parlament scozês, e la indipendence. Il SNP al sburte par cheste ultime opzion e al à chê di imbastî un referendum pe indipendence dentri dal 2010, dut câs il document presentât al ten cont ancje di chês altris stradis e al è un invît viert a ducj i citadins a discuti. Par chest al è stât metût sù ancje un sît internet – che si lu cjate ae direzion www.anationalconversation.com – là che si pues discuti sul argoment.
Intant, daûr di une inchieste comissionade dal cuotidian Daily Mail, al ven fûr che, daspò des elezions, il SNP al à cressût inmò di plui il so consens framieç dai scozês, che pal 48% a mostrin di poiâ chest partît. Simpri daûr de stesse inchieste, al ven fûr che, in dì di vuê, dome il 31% de popolazion e votarès a pro de indipendence de Scozie.
(Font: SNP, Gara, Galiza Hoxe, VilaWeb, 14/08/07)
Pontade 15 07 (21/08/2007) - 6
Isulis Åland: cu la indipendence si larès in miôr
Daûr di un studi jessût cualchi zornade indaûr, la indipendence e zovarès sei a nivel economic, sei a nivel sociâl aes Isulis Åland, un grup di isulis dal Mâr Baltic là che la maiorance de popolazion e je di nazionalitât svedese, ma che dal pont di viste politic a partegnin ae Finlande. Lis isulis za in dì di vuê a gjoldin di une une gruesse autonomie che, intai fats, e fâs dai finlandês la vere minorance. Dut câs, daûr dal studi, al ven fûr che la gjestion totâl dal sisteme di tassazion al darès plui fuarce ae economie locâl, al darès stabilitât ae incressite economiche, e al permetarès di miorâ i servizis sociâi e la difese dal ambient. La indipendence – si pues lei intal studi – e vignarès a costâ 53 milions di euros, ma il redit totâl al passarès dai 293 di vuê a 333 milions di euros.
(Font: European Free Alliance, 08/08/07)
Pontade 15 07 (21/08/2007) - 5
Corsiche – Sardegne: progjet comun pes nazions cence stât
E sarà presentade in maniere uficiâl in Setembar aes autoritâts europeanis une mozion sotscrite di diviersis organizazions indipendentistis cun chê di ricognossi il dirit ae autodeterminazion des nazions cence stât. Il document, presentât prime in Sardegne te suaze de “Festa Manna” inmaneade dal moviment politic “indipendèntzia Repùbrica de Sardigna” (iRS), e po in Corsiche intant de edizion 2007 des “Ghjurnate de Corti”. Il document, in plui di iRS (Sardegne), al è stât sotscrit di Corsica Nazione Indipendente, Ghjuventù Indipendentista (Corsiche), Esquerra Republicana de Catalunya, Joventut Independentista (Paîs Catalans), e de Scottish Independence Convention, che e met adun diviers moviments indipendentiscj scozês. La mozion si svilupe su trê ponts che si domande aes istituzions europeanis di cjapâ sù, ven a stâi: ricognossi e fâ rispietâ il dirit ae autodeterminazion des nazions cence stât che a son dentri te UE; definî e regolâ il procès democratic che lis nazions cence stât a àn di imbastî par deventâ indipendentis; acetâ le jentrade automatiche tes istituzions comunitariis dai gnûfs stâts che a nassaressin daûr di chest troi.
(Font: iRS, Galiza Hoxe, 06/08/07)
Pontade 15 07 (21/08/2007) - 4
Galizie: in Setembar si dan dongje lis campagnis pai dominis web
Si daran dongje in Setembar in Galizie, a Santiago de Compostela, i comitâts che a son nassûts in diviersis nazions cence stât de Europe ocidentâl par sburtâ la nassite di dominis web che a fasin riferiment ae lôr comunitât nazionâl e no al stât là che a son dentri. In particolâr, a dâsi dongje a saran i grups in vore in Bretagne, in Gales, intal Paîs Basc e in Galizie. A dâi plui fuarce a cheste bataie al è il sucès bielzà otignût dai catalans che a àn rivât a fâsi ricognossi il domini .cat che, in dì di vuê, al rivuarde passe 22 mil sîts internet e che si calcole che al vedi puartât a di un aument dal 33% de lenghe catalane in rêt. Lis campagnis ta chei altris paîs a son daûr a cuistâ simpri plui sostance. Par esempli, in Gales, la propueste di meti sù il domini .cym, in plui di cjatâ dacuardi ducj i partîts rapresentâts te Assemblee Nazionâl Galese e à vût il vie libare ancje dal Dipartiment pe industrie e pal cumierç dal guvier britanic. A pro di un domini web indipendent pal breton al varès cjapât posizion fintremai il president francês Sarkozy, tant che in Galizie la poie pal domini .gal e je rivade ancje de sezion locâl dal PP, par solit su posizions spagnolistis.
(Font: Eurolang, 12/08/07)
Pontade 15 07 (21/08/2007) - 3
Galizie: la Vuardie Civîl in difese dal bilinguisim
La cjolte di posizion cuintri dal ûs de lenghe galiziane di une des organizazions sindacâls dal cuarp des Vuardiis Civîls, la UFGC (Union Federâl des Vuardiis Civîls), e à inviât reazions sei a nivel politic, sei dentri dal stes cuarp di polizie. Cun di fat, une altre organizazion di categorie, la ASIGC (Associazion Indipendente de Vuardie Civîl), e à invidât a no dâi masse pês a di une organizazion che e rapresente pôcs di lôr e e à ricuardât che la plui part des Vuardiis Civîls de Galizie e cognòs e e dopre la lenghe proprie de comunitât. Magari cussì no, soredut par resons anagrafichis, tancj di lôr no son stâts inscuelâts par galizian e, duncje, a àn problemis cuant che si trate di doprâlu in forme scrite. Par chest – e dîs la ASIGC – al covente dâur cors di formazion par galizian. La UGC – Galicia (Union des Vuardiis Civîls de Galizie), la organizazion plui rapresentative de categorie, e je po intervignude cuntun comunicât là che e à difindût a fuart il bilinguisim in vore in Galizie, fevelant dal galizian come lenghe che e unìs e che e à di jessi patrimoni di ducj, e i à fat cuintri in maniere une vore dure a chei che a contestin l’ûs de lenghe proprie de comunitât. Intal test si fevele des declarazions rivadis de UFGC come di “nostalgjie precostituzionâl che no si pues tolerâ” e si ur domande di “bandonâ la lôr agressivitât reazionarie e lis lôr ideis fassistis cuintri dal galizian”, e cun di plui si invidin i responsabii dal cuarp di polizie a cjoli “precauzions par che no jentrin plui personis che no son bogns di vivi in democrazie”.
(Font: Galiza Hoxe, 10-13-14/08/07)
Pontade 15 07 (21/08/2007) - 2
Gales: si slargje l’ûs public dal galês
In gracie dal gnûfs plans di politiche linguistiche, l’ûs dal galês al è daûr a cressi intal setôr public. A dîlu a son i risultâts di une inchieste indipendente puartade indenant dal Centri pes Ricercjis Europeanis dal Gales su comission dal Ufici pe lenghe galese (Bwrdd yr Iaith Gymraeg – Welsh Language Board). La ricercje e à cjapât dentri sîs citâts – Amlwch, Bangor, Rhuthin, Machynlleth, Cardigan e Ammanford – là che si à controlât la presince di segnaletiche, materiâl informatîf, modui e pagjinis web par galês, ma ancje la lenghe che i dipendents dai uficis publics a dopravin par rispuindi ai utents che a vevin denant o che a telefonavin. Par puartâ indenant il studi i ricercjadôrs si son presentâts come utents normâi. Il risultât al è che il 73% dai servizis dipendents dal guvier e il 69% di chei des aministrazions locâls a son disponibii par galês o in forme bilengâl. Une vore sodisfat par chescj risultâts si à declarât il president dal Ufici pe lenghe galese, Meirion Prys Jones, che al à ancje ricuardât cemût che tai ultins cinc agns i plans di politiche linguistiche intai uficis publics a sedin dopleâts. Plui dificile la situazion intal setôr privât, là che al reste inmò tant ce fâ par incressi l’ûs de lenghe galese.
(Font: Welsh Language Board, 02/08/07)
Pontade 15 07 (21/08/2007) - 1
Romanie: metudis lis fondis par un Istitût pes minorancis
Il guvier rumen al à dite di sì ae nassite di un Istitût pal studi des problematichis des minorancis nazionâls in Romanie. L’organisim al varà nature publiche e al fasarà riferiment al Dipartiment statâl pes relazions interetnichis. L’Istitût – che al sarà logât a Cluj / Kolozsvár – al viodarà di inchiestis e ricercjis su la storie, la culture, la lenghe, la religjon, la situazion demografiche des minorancis nazionâls, e al proponarà liniis di indreçament par miorâ la lôr situazion.
Intant, il ministri rumen pe educazion, Cristian Adomnitei, al à dât fûr une circolâr là che si previôt che intal curriculum di storie dai istitûts superiôrs e des universitâts si feveli ancje de storie di dutis lis minorancis nazionâls che a vivin in Romanie. Il ministeri al à za fat savê che al darà fûr i materiâi che a coventin par puartâ indenant cheste iniziative, pensade par incressi la cussience de diviersitât culturâl dal paîs.
(Font: divers.ro, Eurolang, 04-09/08/07)
07/08/07
Pontade 14 07 (07/08/2007) - 8
Paîs Basc: i socialiscj a lassin la Navare ae diestre
La diestre spagnoliste e tornarà al podê in Navare e a splanâi la strade i àn pensât i socialiscj. Tes ultimis elezions, UPN e CDN, i doi partîts de diestre che a jerin stâts al guvier te legjislature stade, a vevin pierdût la maiorance assolude e a vevin vût di contentâsi di 24 deputâts; la sezion navare dal Partît Socialist (PSN) e veve cjapât 12 parlamentârs, la çampe radicâl (IUN) a ‘nt veve otignûts doi e i moviments nazionaliscj bascs, che si vevin dâts dongje te coalizion Nafarroa Bai (NaBai), a vevin concuistât 12 deputâts. Daspò di doi mês di negoziazions e someave vierzisi la strade di une aleance di guvier formade di socialiscj, nazionaliscj bascs e çampe radicâl, ma la dirigjence centrâl dal Partît Socialist (PSOE) e à scancelât ogni sperance di cambiament pe Navare. Cun di fat, a Madrid, il diretîf dal partît al à ribaltât la soluzion sielzude dal PSN e al à imponût la strade de astension cuant che si larà a votâ pal gnûf guvier. Ven a dî che cu lis 12 schedis blancjis dai deputâts socialiscj, Miguel Sanz al tornarà a cjapâ in man la presidence de Navare cu la maiorance relative che i rive de coalizion tra UPN e CDN. La decision dal diretîf centrâl dal partît, e à lassât scaturîts no dome i militants, ma ancje diviers dai cuadris dirigjents dal PSN che a àn domandât il cjâf dal segretari regjonâl, Carlos Chivite, e dal candidât ae presidence, Fernando Puras, acusâts di poiâ la linie imponude di Madrid. Chest ultin al à cussì decidût di dimetisi di deputât e al à visât la dirigjence dal PSOE che la decision cjapade a Madrid e riscje di crevâ il PSN. Il segretari dal PSOE, José Blanco, al à za dite che cui che nol seguìs la strade dade de direzion centrâl al sarà parât fûr. Cun cheste cjolte di posizion, i socialiscj spagnûi a dimostrin ancjemò une volte che a àn miôr vignî a pats cu la diestre post franchiste, che poiâ la volontât di autoguvier che e va dilunc a cressi intai teritoris storics che a formin il Paîs Basc.
(Font: Gara, iparralde.eu, 06-07/08/07)
Pontade 14 07 (07/08/2007) - 7
Corsiche: “Ghjurnate de Corti”, messaç dal FLNC e divisions politichis
Si à davuelte tal fin di setemane a pene passât la edizion 2007 des “Ghjurnate de Corti”, apontament là che si dan dongje i plui impuartants moviments indipendentiscj de Europe ocidentâl. La edizion di chest an des “Ghjurnate” e je stade la ocasion par viodi un videomessaç dal FLNC – UC (Front di Liberazion Nazionâl Cors – Union dai Combatents), ven a dî la organizazion armade corse plui impuartante. Intal messaç, il grup armât al vise che la uniche strade par saltâ fûr de crisi e je chê di inviâ des negoziazions tra il stât francês, il moviment di liberazion nazionâl e lis diviersis realtâts che a formin la societât corse, ma al ricuarde ancje che la sô determinazion e il so impegn pe indipendence de isule a son inmò salts, e al clame i zovins ae lote. Lis “Ghjurnate”, dut câs, a àn mostrât ancje une division tra lis diviersis animis dal panorame nazionalist che si vevin dadis dongje te Unione Naziunale: di une bande “Corsica Nazione Indipendente”, organizadore dal apontament, che e à confermât il so impegn pe indipendence; di chê altre bande il PNC (“U Partitu di a Nazione Corsa”) e “A Chjama Naziunale”, che no si son fats viodi ae iniziative e a àn mostrât di no agradî la posizion dai compagns di coalizion. Jean-Guy Talamoni, che al è ae vuide di CNI, dongje di dâ la plene solidarietât al FLNC – UC, al à rivendicât une clare linie politiche indipendentiste che no à di confondisi cul autonomisim o il nazionalisim moderât di chei altris moviments, e al à presentât un progjet politic in 25 ponts che al varès di jessi la fonde par tratâ cul guvier di Parîs. I dirigjents dal PNC e di ACN, Jean-Christophe Angelini e Gilles Simeoni, a àn cjapât lis distancis dal moviment armât e a sburtin par une politiche nazionaliste moderade.
(Font: Le Monde, Libération, Galiza Hoxe, 06/08/07)
Pontade 14 07 (07/08/2007) - 6
Galizie: cun Setembar la certificazion linguistiche gnove
Cun Setembar al scomençarà a jentrâ in vore in Galizie il gnûf sisteme di certificazion linguistiche che al sarà organizât su cinc nivei. Dongje de cognossince dai aspiets gramaticâi, fonetics, ortografics e lessicâi, i “Celga”, ven a dî i Certificâts di Lenghe Galiziane, a tignaran cont ancje di cierts elements sociâi e culturâi leâts ae lenghe proprie de Galizie. Si partìs dal “Celga 1” che al previôt la cognossince dai elements elementârs de lenghe galiziane par rivâ fintremai al “Celga 5”, là che si domandin cognossincis linguistichis sul nivel dai laureâts in filologjie galiziane. Cun Setembar a tacaran i esams par vê i prins cuatri nivei di certificazion. Lis provis pal cuint nivel, invezit, a scomençaran dome cul 2008. Di chest an che al ven il sisteme al jentrarà in vore ad in plen e si tignaran doi esams al an par ogni nivel. Dut câs, diviersis realtâts tra chês in prime linie pe promozion dal galizian, a àn contestât il sisteme e a àn fevelât di ocasion pierdude. Di fat, “A Mesa pola Normalización Lingüística”, la Associazion dai scritôrs in lenghe galiziane (AELG), il Coordenament dai lavoradôrs pe normalizazion linguistiche (CTNL) e la Associazion sociopedagogjiche galiziane (AS-PG) a judichin che il gnûf sisteme nol garantissi pardabon lis competencis linguistichis, massime par chel che al rivuarde i lavoradôrs de aministrazion publiche.
(Font: Galiza Hoxe, 31/07/07)
Pontade 14 07 (07/08/2007) - 5
Irlande dal Nord: finide la campagne militâr britaniche
I 31 di Lui a son stâts la ultime zornade de cussì clamade “Operation Banner”, ven a dî la campagne militâr britaniche in Irlande dal Nord. Si trate de operazion plui lungje inte storie dal esercit britanic: di fat e jere tacade in maniere uficiâl intal 1972, cundut che i prins reparts a vevin tacât a rivâ inmò tal 1969. L’esercit britanic al jere stât mandât tes Sîs Conteis cun chê di cuietâ la situazion, daspò de ofensive de polizie nordirlandese e dai grups paramilitârs unioniscj cuintri dal moviment pai dirits civîi che si bateve par che ae popolazion nazionaliste irlandese a fossin garantîts i stes dirits de comunitât lealiste. Dut câs, i militârs britanics, che sul imprin a vevin vût il bon acet dai nazionaliscj, a jerin deventâts in curt un altri imprest di repression cuintri de comunitât nazionaliste. Cun di fat, diviers dai episodis plui sanganôs de storie resinte de Irlande dal Nord a àn vût come protagoniscj reparts dal esercit britanic: a tacâ dal “Bloody Sunday”, cuant che ai 30 di Zenâr dal 1972 parecjadutiscj britanics a coparin 13 civîi che a vevin partecipât a di une marcje pai dirits civîi a Derry. La smilitarizazion de Irlande dal Nord al è un dai ponts dai acuardis di pâs, e la fin uficiâl de campagne militâr scomençade tal 1972 e je un pas ta cheste direzion. Rispiet ai 20 mil militârs britanics che si cjatavin tes Sîs Conteis cuant che si à inviât il procès di pâs, la fin de operazion e à puartât chest numar a 5 mil unitâts. Une riduzion che si à svilupade ta chescj agns, ancje se no simpri in maniere liniâr, come che a àn plui voltis denunciât i rapresentants de comunitât nazionaliste.
(Font: Gara, 31/07/07)
fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn oci_Latn unk fur_Latn fur_Latn fur_Latn fur_Latn oci_Latn fur_Latn fur_Latn fur_Latn glg_Latn fur_Latn fur_Latn fur_Latn oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn glg_Latn fur_Latn fur_Latn fur_Latn eng_Latn fur_Latn fur_Latn fur_Latn vec_Latn unk fur_Latn fur_Latn fur_Latn fur_Latn oci_Latn fur_Latn fur_Latn fur_Latn fur_Latn oci_Latn fur_Latn fur_Latn fur_Latn eng_Latn fur_Latn fur_Latn fur_Latn glg_Latn fur_Latn fur_Latn fur_Latn fra_Latn fur_Latn fur_Latn fur_Latn glg_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn lmo_Latn unk fur_Latn fur_Latn fur_Latn oci_Latn fur_Latn fur_Latn fur_Latn fra_Latn fur_Latn fur_Latn fur_Latn glg_Latn fur_Latn fur_Latn fur_Latn oci_Latn